**Gaur bezalako egun honetan, desgaitasuna dugun emakumeok eta “CERMI Emakumeak” Fundazioak jendaurrean salatu nahi dugu zer-nolako atakan dauden desgaitasuna duten milaka emakume, bai gure herrialdean, bai mundu zabalean, edonolako genero-indarkeria pairatzearen ondorioz: hots, indarkeria ekonomikoa, lanekoa, indarkeria psikologikoa, fisikoa, sexuala, sinbolikoa… Emakumeen kontrako indarkeria egiturazko indarkeria baita eta, batez ere, desgaitasuna duten emakumeak jotzen ditu gogorren.**

**Gauza askok eraginda atera gara plazara indarkeriaren kontrako egun honetan, hamaika eskakizun aldarrikatzeko:**

**- Emakumeen kontrako indarkeria-kontzeptua zabaldu beharra dago, gure Lege Integralean aurreikusita ez dauden bestelako indarkeria matxistak barne hartzeko.**

**- Koordinazio-protokoloak bultzatu behar dira, indarkeria matxistari aurre egiten ari diren eragile nagusien artean.**

**- Irisgarritasun unibertsala bermatu beharra dago emakumeei laguntzeko zentroetan.**

**- Prestakuntza-ekintzak garatu behar dira desgaitasuna duten emakumeen kontrako indarkeriaren arloan.**

**- Genero-indarkeriari buruzko erregistro ofizial guztietan, desgaitasuna aintzat hartzen duen aldagaia sartu beharra dago.**

**- Inkesta handi bat egin beharra dago desgaitasuna duten neskato eta emakumeek pairatzen duten indarkeriaz, bai eta desgaitasuna duten pertsonen amek eta zaintzaileek pairatzen dutenaz ere; horrela, izan ere, biktimak babesteko eta bere onera ekartzeko egungo neurrien balorazioa eginen dugu, bai lege, administrazio eta politika orokorretako neurriena, bai berariazko neurriena.**

**- Legez aitortu beharra dago desgaitasuna duten emakumeei -nahi dutenei- erabakiak hartzen laguntzeko eredua, eta behin betiko atzean utzi, ahalmen juridikoaren aldaketan oinarritutako eredua.**

**Azken buruan, bete egin behar dira Genero Indarkeriaren kontrako Estatu Itunean jasota dauden neurri guztiak, betiere behar adina diru bideratuta, ituna egiazki gauzatzeko eta paper errea ez izateko.**

**EMAKUME AHALDUNDU, IKUSGAI ETA ASKOTARIKOOK OZEN ALDARRIKATU NAHI DUGU BADUGULA ESKUBIDEA INDARKERIARIK BATERE GABE BIZITZEKO!**

**Ezta bat gutxiago ere**